รัฐมนตรีว่าการกระทรวงแรงงาน ลงพื้นที่นนทบุรี ตรวจเยี่ยมการตรวจโควิด-19 เชิงรุกแก่แรงงานในสถานประกอบการ
นายสุชาติ ชมกลิ่น รัฐมนตรีว่าการกระทรวงแรงงาน พร้อมคณะผู้บริหาร ลงพื้นที่ตรวจเยี่ยม มอบสิ่งของและให้กำลังใจลูกจ้างที่เข้ารับการตรวจโควิด-19 เชิงรุกเพื่อผู้ประกันตนในสถานประกอบการ ณ บริษัทแห่งหนึ่ง อำเภอปากเกร็ด จังหวัดนนทบุรี โดย รัฐมนตรีว่าการกระทรวงแรงงาน กล่าวว่า จากสถานการณ์โรคโควิด-19 เกิดการแพร่ระบาดในวงกว้างและมีอัตราการติดเชื้อเพิ่มมากขึ้นอย่างต่อเนื่อง กระทรวงแรงงานจึงเพิ่มจุดตรวจคัดกรองค้นหาผู้ติดเชื้อโควิด-19 ในสถานประกอบการ โดยเฉพาะจังหวัดพื้นที่สีแดงเข้ม เช่น นนทบุรี ปทุมธานี สมุทรปราการ ชลบุรี ระยอง สมุทรสาคร และพระนครศรีอยุธยา เป็นต้น ในวันนี้ได้ลงพื้นที่จังหวัดนนทบุรี เพื่อตรวจติดตามการตรวจคัดกรองโควิด-19 เชิงรุกในสถานประกอบการแห่งหนึ่ง ที่ลูกจ้างเข้าข่ายกลุ่มเสี่ยงต่อการสัมผัสเชื้อ โดยสำนักงานประกันสังคมจังหวัดนนทบุรีได้ร่วมมือกับโรงพยาบาลในเครือข่ายประกันสังคมในพื้นที่ จัดรถโมบาย ตู้ตรวจโรคไปตั้งในสถานประกอบการเพื่อตรวจค้นหาผู้ติดเชื้อโควิด-19 โดยที่โรงงานแห่งนี้มีลูกจ้าง จำนวน 637 คน ซึ่งหากตรวจพบเชื้อก็จะต้องเข้าสู่กระบวนการควบคุมดูแลรักษาตามที่กระทรวงสาธารณสุขกำหนด โดยลูกจ้างในสถานประกอบการไม่ต้องเสียค่าใช้จ่ายในการตรวจ